Twee uit SA kry dubbele syfers in JapanTwee spelers uit Suid-Afrika het dubbele syfers in die jongste weekronde van die Japanse Topliga behaal. ♦ Lionel Cronjé, wat Suid-Afrika A verteenwoordig het, het 11 punte (ʼn drie en drie doelskoppe) vir Toyota Verblitz in sy sege van 31-20 oor Toyota Industries Shuttles aangeteken. ♦ Gerhard van den Heever (heelagter), wat Superrugby vir die Bulls en die Stormers gespeel het, het vyf doelskoppe (tien punte) tot Kubota Spears se oorwinning van 50-12 oor Coca-Cola Red Sparks bygedra. Sy spanmaats, Burger Odendaal (buitesenter) – wat ook ʼn slag koelkas toe was – en Lappies Labuschagné (flank), albei gewese Bulls-kapteins, het elk ʼn drie gedruk. Labuschagné het eweneens vir die Cheetahs uitgedraf. ♦ Fred Zeilinga (losskakel), nóg ʼn Suid-Afrika A-speler, het ʼn strafdoel vir Canon Eagles behaal in sy nederlaag van 6-25 teen Panasonic Wildknights. ♦ ʼn Geel kaart was ook die lot van Munakata Sanix Blus se Hencus van Wyk (vaskopstut) teen NTT Shining Arcs, wat dié kragmeting met 31-12 gewen het. Hy het Superrugby vir die Bulls en die Lions gespeel.